52. schôdza NR SR - 7.deň - A2. dopoludnia
Dátum: 2026-06-03
Poslanec: Hlina, Alojz (SaS)
Druh vystúpenia: Vystúpenie v rozprave

Pán predsedajúci, vážený pán minister. Ďakujem aj kolegovi, lebo my sme sa aj na výbore o tom čiastočne rozprávali. Ja som tam avizoval, že nechcem byť podozrievavý, viete, že za každú cenu je všetko zlé a neviem čo, ale vieme, kde žijeme, vieme, s kým robíme a s čím robíme a pán minister poslal za seba náhradu pána Smatanu, ktorého, poviem pravdu, mi bolo v určitom momente až ľúto, hej, že nevedel, o čom vlastne, čo tam má robiť vôbec na tom výbore, nie, o čom má diskutovať. Takže poznajúc tie reálie, poznajúc tie niektoré prípady, tuná ale možno na ilustráciu poviem, tuná kúsok nad nami, nad parlamentom, boli pozemky, ktoré boli zamenené za nejakú reštitúciu niekde v tramtárii. Viete že? Ale tuná nad hradom to bolo zamenené, hej? Takže pokúša to. Pokúša to. Snažilo sa to eliminovať tým, že teda malo by to byť v tom katastri, tak nie celkom ani ja rozumiem tomu, prečo sa rozširuje ten okruh, kde je možné žiadať, lebo ak vy viete povedať, lebo z toho textu mi to vyšlo tak: odmietnem, odmietnem a potom si môžem popýtať niekde inde a keď vydokladujem, že tam bývam päť rokov a bývam v Bratislave päť rokov, no tak to bude v Bratislave, hej? Takže viete, za pozemky v Medzilaborciach dostanem náhradu v Bratislave. To znie celkom sľubne, však? Mišo Truban, čo povieš, nie? To by si menil, nie? Vymenil by si za Bratislavu. Takže ide z toho trošku obava, hej? Nevedeli sme, ja som sa chcel pýtať na výbore, lebo bolo nám odporučené, že tie odbornejšie témy treba na výbore, len nebolo s kým. Myslím, že aj Janko mi tuná uzná z výboru, že s pánom Smatanom sa nedalo o tom, lebo nevedel presne, o čo ide, hej? Takže neviem, či pán minister vystúpi alebo nevystúpi. V dôvodovke je napísané, že to je kvôli tomu, že to teda mrzne a stojí. Nuž neviem, hej? 37 rokov je dosť. Možno tam budú nejaké iné dôvody, možno špekulatívneho charakteru, nevieme. Vieme, proste obchádza kopu zlých príbehov tieto reštitučné náhrady pozemkový fond. Hej, kde vlastne reálni dedičia sa nevedia dohodnúť na pozemkovej náhrade. Keď však prijmú ponuku emisára, tak zrazu všetko ide. Náhrada sa vybaví, ale už má ten, ktorému sa vyjde v ústrety, aj predkupnú zmluvu, ktorú musí podpísať, a vlastne síce ten reštitučný nárok bude splnený, ale už je to predané, lebo na to, aby bol splnený, musel podpísať predkupnú zmluvu. Takže pán minister, oceňujem, že teda máte dôležité jednanie s pánom županom, ale naozaj, či by to nestálo za to hlbšie rozvinutie alebo nás aspoň ubezpečte, možno to by stačilo. Pán minister nás ubezpečí všetkých, že tu nedôjde znova k nejakým špekulatívnym zámenám, hej? Že tento zákon nevytvára predpolie na to, aby sa tie špekulatívne zámeny robili, aby sa nestalo, že niekto Medzilaborce vymení za Bratislavu 1, Staré Mesto. To už je to oboje, čo nie je. Ale ja som teraz riešil jeden prípad, kde sa obrátili na mňa takí záhradkári v Rači, by ste neverili, tí záhradkári v Rači, a to malo ísť do reštitučného plnenia za Dunajskú Stredu. To by som tiež celkom bral. Neviem ešte, Michal, či sa môžem obrátiť na teba, tiež by si menil, nie, Dunajskú Stredu za Raču? Tiež znie lepšie, hej? A viete, čo je na tom zaujímavé? Naozaj niekto si vybavil Dunajskú Stredu zamenenú za Raču. Keď som sa na to začal pýtať, tak zrazu sa zistilo, že to až tak zamieňať nechcú. Tak neviem presne, ako tie procesy fungujú alebo nefungujú. Alebo sa možno čaká na tento zákon, tiež neviem. Ide z toho obava, hej, keďže vieme, kde žijeme a s kým tu robíme. Takže pán minister, ak nás ubezpečíte, že nie, že nedôjde k poškodzovaniu záujmov štátu, k zámene lukratívnych pozemkov na excelentných lokáciách za nejaké smietky a pliešky niekde v tramtárii. Ja sa nechcem nikoho dotknúť, ale viete, chcem tým povedať, aké sú rozdiely. To naučíme ich tuná 10 m nad Národnou radou. Teraz tam stojí taký krásny dom. Všimnite si. To bolo robené presne týmto štýlom. A neviem, za čo to menili. Nejaký možno východ, neviem čo, hej? Koniec sveta niekde, hej? Proste alebo stredné Slovensko, nevieme, ale určite to nebola Bratislava 1, hej? Takže naozaj, ak to láka, tak nech nás minister ubezpečí, že nie, za neho sa to nestane. On sem taký zákon by nedoniesol a nás o tom ubezpečuje a nám potom len zostáva veriť, že by sme mu to prípadne mohli veriť. A keď sa niekto spýta alebo sa objaví niekde v tlači, že teda k akej špekulatívnej zámene došlo, tak my dvaja aspoň s Marošom Čaučíkom si vieme povedať, že sme na to upozorňovali. Keďže však vládnete vy, vy za to zahlasujete, nepýtate si ani vysvetlenie, asi sa nebudete dožadovať ani ubezpečenia, alebo vám je to jedno. Možno máte na tom aj záujem, kto by vedel, hej? Ale my aspoň môžeme povedať, že sme sa tomu venovali a upozornili na to. Ďakujem.